TUT-reses ook vervroegFoto: Jonisayi W. Maromo/ANA Willa de Ruyter, woordvoerder van TUT, het in ŉ verklaring gesê die TUT-bestuur het in samewerking met die studenteraad besluit dat reses vervroeg sal word om op 27 September te begin. Die vierde kwartaal sal weer Maandag 10 Oktober hervat word. “Die besluit is van toepassing op alle kampusse, afgesien van die Soshanguve Noord- en Suid-kampusse, Polokwane en Mbombela,” het De Ruyter gesê. “Die besluit is geneem om die ontwrigting van akademiese aktiwiteite en moontlike beskadiging van eiendom te beperk. Personeel sal egter Woensdag 28 September vir diens aanmeld. Die normale reëling van reses in koshuise geld steeds.” Volgens De Ruyter is daar besluit om nie die Soshanguve Noord- en Suid-kampusse te sluit nie na afloop van ŉ vergadering met die studenteverteenwoordiging op die kampusse. Toetse wat verlede Vrydag en Saterdag, asook gister geskryf moes word, sal uitgestel word tot ná die reses. Toetse wat van vandag tot Vrydag geskryf moet word, sal voortgaan soos geskeduleer. “Die bestuur gee ook die versekering dat vervoer vir die studente gereël en veiligheidsmaatreëls by die toetssentrums ingestel sal word,” het sy gesê. Betogende studente het Maandag die ingange van al die TUT-kampusse, afgesien van Polokwane en Mbombela, met brandende bande afgesper en uiteindelik die instansie gedwing om akademiese bedrywighede vir die dag op te skort. Tuks het ook Maandag besluit om sy reses te vervroeg nadat studentebetogers weereens klasse ingestorm het om lesings te ontwrig en eiendom op die kampus beskadig het.